中吕・山坡羊春日二首
作者：张可久
朝代：元

paragraphs: 芙蓉春帐，葡萄新酿，一声《金缕》樽前唱。
锦生香，翠成行，醒来犹问春无恙，花边醉来能几场？妆，黄四娘。
狂，白侍郎。
西湖沉醉，东风得意，玉骢骤响黄金辔。
赏春归，看花回，宝香已暖鸳鸯被，萝绕绿窗初睡起。
痴，人未知。
噫，春去矣。
雪夜扁舟乘兴，读书相映，不如高卧柴门静。
唾壶冰，短檠灯，隔窗孤月悬秋镜，长笛不知何处声？惊，人睡醒。
清，梅弄影。
别怀梨花都谢，春衫初卸，绿阴空锁闲台榭。
远山叠，暮云遮，青青杨柳连官舍。
此景此情难弃舍，车，且慢些。
别，人去也。